**DECIZIA ETAPEI DE ÎNCADRARE**

**Nr. ........ din .........**

Ca urmare a solicitării de emitere a acordului de mediu adresate de **S.C. MEHEDINȚI GAZ S.A.**, cu sediul în municipiul Drobeta Turnu Severin, b-dul. Tudor Vladimirescu, nr. 95 B, județul Mehedinți, înregistrată la Agenția pentru Protecția Mediului Mehedinți cu nr. 6012 din 10.06.2020, în baza:

* Legii nr. 292/2018 privind evaluarea impactului anumitor proiecte publice și private asupra mediului;
* Ordonanței de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, aprobată cu modificări și completări prin Legea nr. 49/2011, cu modificările și completările ulterioare,

Agenția pentru Protecția Mediului Mehedinți **decide**, ca urmare a consultărilor desfășurate în cadrul ședinței Comisiei de analiză tehnică din data de 16.07.2020, că proiectul ***”EXTINDERE REȚEA DE DISTRIBUȚIE GAZE NATURALE MEDIE PRESIUNE ȘI BRANȘAMENTE INDIVIDUALE”***, propus a fi amplasat în **județul Mehedinți, municipiul Drobeta Turnu Severin, str. Nicu Cernăianu de la str. George Coșbuc până la str. Kiseleff**, ***nu se supune evaluării impactului asupra mediului.***

**Justificarea prezentei decizii:**

**I. Motivele pe baza cărora s-a stabilit neefectuarea evaluării impactului asupra mediului sunt următoarele:**

1. Proiectul se încadrează în prevederile Legii nr. 292/2018 privind evaluarea impactului anumitor proiecte publice și private asupra mediului, anexa nr. 2, pct. 13 a) – ”*Orice modificări sau extinderi, altele decât cele prevăzute la*[*pct. 24*](https://lege5.ro/Gratuit/gmytenbvhezq/legea-nr-292-2018-privind-evaluarea-impactului-anumitor-proiecte-publice-si-private-asupra-mediului?pid=275167933&d=2019-04-02#p-275167933)*din anexa nr. 1, ale proiectelor prevăzute în anexa*[*nr. 1*](https://lege5.ro/Gratuit/gmytenbvhezq/legea-nr-292-2018-privind-evaluarea-impactului-anumitor-proiecte-publice-si-private-asupra-mediului?pid=275167869&d=2019-04-02#p-275167869)*sau în prezenta anexă, deja autorizate, executate sau în curs de a fi executate, care pot avea efecte semnificative negative asupra mediului”,* iar conform criteriilor de selecție pentru stabilirea evaluării impactului asupra mediului din Anexa 3 ale aceleiași legi, ***nu se supune evaluării impactului asupra mediului.***
2. **Caracteristicile proiectului**
	1. **Dimensiunea și concepția întregului proiect**

Proiectul este unul de alimentare cu gaze naturale în regim de medie presiune pentru persoanele fizice și juridice situate în Drobeta Turnu Severin,str. Nicu Cernăianu de la str. George Coșbuc până la str. Kiseleff.

Conducta de distribuţie gaze naturale existentă (medie presiune) din care se va racorda conducta proiectată se află pe str. George Coșbuc.

Conducta proiectată va funcționa în regim de ”*medie presiune*” și va avea următoarele caracteristici tehnice:

* lungime rețea = 82,0 m;
* tipul rețelei: sistem de distribuție medie presiune, de tip ramificat;
* regim de funcționare: 2,4 ∙105 Pa (2,4 bar);
* material conductă: PE 100 SDR 11.

Rețeaua de distribuție va urmări configurația stradală și se va monta urmărindu-se traseul indicat în planurile de situație, în spațiul carosabil stradal și pietonal, îngropat la o adâncime de 0,90 - 1,10 m și la 1,0 metri față de bordură.

Conducta de gaze se va monta în tranșee săpată, pe un strat de nisip cu grosimea de 10,0 cm. După montajul conductei, peste conductă se va pune încă un strat de nisip cu grosimea de 15 - 20 cm, după care se va umple cu pământ mărunțit, ce se va compacta.

Săpătura pentru montajul conductei se va face, de regulă, mecanizat. În zone în care montarea utilajului de săpat nu este posibilă, sau în zone unde există rețele subterane ce ar putea fi afectate, săpătura se va executa manual.

La montarea conductei se vor respecta următoarele succesiuni tehnologice:

* predarea amplasamentului, de către beneficiar către executant, liber de orice sarcini;
* pichetarea terenului conductei, a rețelelor edilitare existente în zonă și pregătirea zonei de lucru pe o lățime de 1,0 m;
* executarea sondajelor în vederea depistării unor obstacole sau rețele necunoscute;
* transportul conductelor pe traseu și sudarea lor pe tronsoane;
* fixarea suporților pentru conducta montată aparent și săparea șanțurilor pentru subtraversări și pentru zonele unde conducta se montează subteran;
* montarea conductelor în șanț pe un pat de nisip de 15,0 cm grosime și întregirea tronsoanelor de conducte;
* montarea firului trasor;
* probarea conductei pe tronsoane;
* execuția căminelor și montarea armăturilor;
* probarea conductelor, inclusiv a armăturilor;
* cuplarea și punerea în funcțiune.

La montarea conductelor proiectate din PE și a elementelor de asamblare se vor folosi conform Normativului NTPEE-2018, următoarele procedee:

* sudarea cu elemente încălzitoare;
* sudură de tip ,,electrofuziune’’;
* îmbinarea cu racorduri mecanice;
* alte procedee agrementate.

Fiecare tip de sudură se va realiza cu echipamente specifice tipului de îmbinare, agrementate în conformitate cu prevederile legale. Sudurile vor fi executate de către sudori autorizați. Verificarea sudurilor se va face atât de constructor cât și de beneficiar în timpul execuției și după efectuarea îmbinărilor.

La fiecare sudură a conductelor montate îngropat, precum și la capetele tuburilor de protecție se vor monta răsuflători cu capac sau fără capac, după caz.

Detaliile tehnologice precum și condițiile generale pentru principalele operații de montare a conductei de distribuție vor respecta tehnologia de lucru a instalatorului autorizat, NTPEE/2018, a STAS - urilor, normelor în vigoare și a caietului de sarcini.

Pentru conducta de gaze montată subteran, se va folosi țeavă de polietilenă PE100 SDR11. Funcţie de diametru se va alege grosimea minimă admisă a peretelui ţevii (conform cerinţei esenţiale de calitate ”Rezistenţa şi stabilitate - Rezistenţa la presiunea interioară” din Legea 10/1995). Diametrul a fost ales în tema de proiectare pusă la dispoziție de beneficiar și se va respecta întocmai.

Armăturile se aleg în funcţie de treapta de presiune a gazelor din instalaţia în care se montează: pentru medie presiune și redusă se folosesc robineţi cu sertar pană, robineţi cu ventil, robineţi cu sferă.

Pe toată durata de exploatare trebuie asigurată menţinerea caracteristicilor constructive şi funcţionale ale armăturilor la manevrarea în utilizare (conform cerinţei de calitate ”Rezistenţă şi stabilitate - Rezistenţă la eforturi datorate manevrării în utilizare” din Legea 10/1995).

Pentru a asigura rezistenţa mecanică şi stabilitatea conductelor la variaţii de temperatură care pot apărea în timpul exploatării, este necesar a se prevedea posibilitatea de preluare a dilatării termice de către reţeaua de conducte prin compensatoare naturale rezultate din configuraţia reţelei de conducte (conform cerinţei esenţiale de calitate ”Rezistenţă şi stabilitate - Rezistenţă la variaţii de temperatură” din Legea 10/1995).

Înainte de punerea în funcţiune, conductele vor fi supuse încercărilor de presiune conform NTPEE/2018.

**Organizarea de șantier** va fi localizată într-o zonă care să nu afecteze alte activități curente, pe cât posibil în apropierea șantierului investiției, și va consta în următoarele lucrări:

* + asigurarea unui spațiu care va fi împrejmuit, spațiu fie privat, închiriat, fie pus la dispoziție de către primărie;
	+ montarea de barăci tip module pentru muncitori;
	+ asigurarea unei toalete ecologice;
	+ asigurarea alimentării cu apă și a energiei electrice;
	+ asigurarea unui spatiu pentru depozitarea materialelor.

Pentru investiția de bază nu se vor face racorduri la rețelele utilitare existente în zonă. Accidental, pentru evacuarea epuismentelor rezultate, se vor face racorduri provizorii prin furtune portabile la căminele de canalizare existente. Se va folosi numai energie electrică asigurată prin organizarea de șantier, cu electrogeneratoare proprii.

**2.2 Cumularea cu alte proiecte existente și/sau aprobate**

 Nu este cazul.

**2.3 Utilizarea resurselor naturale, în special a solului, a terenurilor, a apei și a biodiversității**

Realizarea proiectului implică un consum de resurse naturale în perioada de execuție a lucrărilor, prin ocuparea suprafeței de teren necesare și prin utilizarea materialelor de construcție.

Având în vedere natura investiției propuse, se apreciază faptul că nu vor fi efecte semnificative asupra mediului din punct de vedere al utilizării resurselor naturale.

În plus, construcțiile trebuie proiectate și executate astfel încât utilizarea resurselor naturale să fie sustenabilă și să asigure, în special, următoarele:

* Reutilizarea sau reciclabilitatea construcțiilor, a materialelor și părților componente, după demolare;
* Durabilitatea construcțiilor;
* Utilizarea la constructii a unor materii prime și secundare compatibile cu mediul.

Materialele și echipamentele acceptate în soluția proiectată vor fi numai cele care îndeplinesc aceste condiții.

În funcționarea alimentării cu gaze se va folosi gaz metan.

**2.4 Cantitatea și tipurile de deșeuri generate/gestionate**

Prin H.G. 856/2002 – “Evidența gestiunii deșeurilor și pentru aprobarea listei cuprinzând deșeurile, inclusiv deșeurile periculoase” cu modificările și completările ulterioare, se stabilește obligativitatea pentru agenții economici și pentru orice alți generatori de deșeuri, persoane fizice sau juridice de a ține evidența gestiunii deșeurilor.

Deșeurile care rezultă din lucrările de construcție și montaj ale investiției sunt: spărtură beton, pământ de umplutură, rebuturi de țeavă sau de piese fasonate, etc. Gestionarea deșeurilor este responsabilitatea antreprenorului, acestea fiind colectate într-o zonă special amenajată și predate spre valorificare/eliminare unui operator economic autorizat. Deșeurile se vor colecta pe categorii, în spații/pubele separate.

Proiectul propus nu este de natură să producă deșeuri în perioada de exploatare.

Eliminarea deșeurilor menajere se face la depozitul de deșeuri al localității, cu mijloace auto autorizate și prin agenți economici autorizați.

Operațiunile de realizare a lucrărilor propuse implică utilizarea unor substanțe care pot fi considerate toxice și periculoase. Cele mai folosite produse sunt:

* combustibil folosit pentru utilaje și vehicule de transport;
* uleiuri sintetice de motor;
* ulei combustibil și combustibil diesel;

Utilajele și mijloacele de transport vor fi aduse pe șantier în stare normală de funcționare, având efectuate reviziile tehnice și schimburile de ulei în zone special amenajate.

În lucrările de montaj ale rețelei de gaze naturale, pentru sudura oxiacetilenică a conductelor de oțel, se folosește acetilenă și oxigen, substanțe cu pericol de explozie. Atât oxigenul cît și acetilena se livrează în tuburi (butelii) metalice speciale, rezistente la presiuni mari. Acestea sunt puse la dispoziția constructorului de către firme specializate și autorizate în acest scop, iar transportul buteliilor se face cu luarea unor măsuri speciale.

**2.5 Poluarea și alte efecte negative**

 ***Apă:***

Rețeaua de alimentare cu gaze naturale nu afectează apele de suprafață.

 ***Aer:***

În perioada de execuție a lucrărilor pentru pregătirea viitorului amplasament, principalele surse de poluare ale aerului sunt reprezentate de sursele mobile liniare reprezentate de traficul auto. Aceste surse sunt, în general, gazele de ardere ale combustibilor lichizi și gazoși, precum și pulberi.

Sursele mobile de poluare a aerului, în faza de construire, vor fi reprezentate de:

* emisii de gaze de eșapament, de la motoarele utilajelor angrenate în activitățile de sistematizare a terenului și de construcții-montaj;
* emisii de gaze rezultate la efectuarea operațiilor de sudură-tăiere (generatoare de acetilenă);
* emisii de la acoperirea cu vopsele a suprafețelor metalice.

În perioada de exploatare, lucrările propuse nu vor genera poluanți ce pot afecta factorul de mediu aer. Rețelele de gaze naturale montate subteran nu afectează calitatea aerului. Căminele de gaze vor fi cu capac carosabil etanș, care va impiedica propagarea mirosurilor neplăcute de la etilul mercaptan conținut în gazul natural, când sunt scăpări accidentale de gaze.

Lucrările propuse în cadrul proiectului nu vor realiza emisii de natură să afecteze atmosfera, drept pentru care nu se prevăd intalații pentru reținerea sau dispersia poluanților în atmosferă.

***Zgomot și vibrații:***

Sursele de zgomot și vibrații ce pot apare în cadrul organizării de șantier, în perioada de execuție, sunt reprezentate de circulația utilajelor de construcție, circulația mașinilor care transportă materialele necesare executării lucrărilor și realizarea lucrărilor în sine. Se apreciază că nivelul de zgomot în interiorul șantierului nu va depăși limitele admisibile.

În perioada de funcționare, lucrările propuse nu vor genera zgomot și vibrații. Pentru protecția împotriva zgomotului, conform normativelor de specialitate în vigoare, viteza maximă admisă a gazului în conducte va fi de max. 20m/s pentru conducte supraterane și 40m/s pentru conducte subterane. Posturile de reglare la consumatori montate la limitele de proprietate vor fi dotate cu regulatoare de gaze cu acționare directă pentru regimul de medie presiune pe intrare și vor fi reglate pentru asigurarea presiunii de funcționare a consumatorilor, presiune joasă. Regulatoarele sunt prevăzute prin construcție pentru eliminarea zgomotelor și vibrațiilor.

***Surse de radiații:***

Proiectul propus nu este de natură să producă radiații și nu sunt necesare măsuri de limitare a acestora.

***Sol, subsol și ape freatice:***

În perioada de execuție a lucrărillor propuse se vor desfășura activități specifice construcției ce pot genera forme de impact asupra solului și subsolului, și anume:

* depozitarea necontrolată a deșeurilor menajere și a materialelor de construcții ce face posibilă poluarea solului și a subsolului din cauza infiltrațiilor cu apele de precipitații;
* manevrarea necorespunzătoare a materialelor de construcții și posibilitatea poluării solului din cauza prafului și pulberilor împrăștiate de vânt.

Rețeaua de alimentare cu gaze naturale nu afectează pânza freatică. Rețeaua de gaze se va monta la o adâncime de 0,9 -1,1 m. Se vor respecta distanțele minime impuse de Normativele de specialitate între conductele de gaze montate subteran și alte rețele subterane existente în zonă sau care se vor monta în perspectivă.

Proiectul propus nu este de natură să producă poluanți de natură să afecteze solul, subsolul sau apele freatice, în perioada de exploatare.

Pentru protecția solului și a subsolului s-au prevăzut următoarele măsuri:

* se va restrânge pe cât posibil zona afectată de proiect;
* se vor amenaja și întreține corespunzător zonele de spațiu verde;
* se vor asigura condiții pentru depozitarea în siguranță a materialelor de construcție și se vor lua măsuri pentru îndepartarea de pe teren a deșeurilor rezultate în urma lucrărilor;
* manipularea materialelor, a pământului și a altor substanțe folosite se va realiza astfel încât să se evite dizolvarea și antrenarea lor de către apele de precipitații;
* scurgerile accidentale de uleiuri și carburanți vor fi localizate prin imprăștierea unui strat de nisip absorbant, după care vor fi eliminate prin depozitarea în container special amenajat, și vor fi eliminate de pe amplasament, prin intermediul unei firme specializate;
* deșeurile rezultate în urma executării lucrărilor de construcție se vor depozita într-o zonă special amenajată și vor fi predate spre valorificare/eliminare unui operator economic autorizat.

Ca urmare a faptului că proiectul nu este de natură să producă poluanți care pot să afecteze solul, subsolul sau apele freatice în perioada de exploatare, nu este necesar să se prevadă amenajări și dotări pentru protecția solului, subsolului sau apelor freatice.

 ***Ecosisteme terestre şi acvatice:***

Nu este cazul.

 ***Aşezări umane şi alte obiective de interes public:***

Rețeaua de distribuție gaze este o conductă de distribuție de interes public, pentru satisfacerea nevoilor de alimentare cu gaze naturale ale cetățenilor. Prin însăși destinația ei se impune montarea acesteia de-a lungul proprietăților, în spațiul public, la o distanță corespunzătoare față de limitele de proprietate existente. Se vor respecta distanțele minime impuse de Normativele de specialitate între conductele de gaze montate subteran și alte rețele subterane existente în zonă sau care se vor monta în perspectivă.

**2.6 Riscurile de accidente majore și/sau dezastre relevante pentru proiectul în cauză, inclusiv cele cauzate de schimbările climatice, conform informațiilor științifice**

* riscul de accidente majore: nu este cazul;
* riscul de dezastre naturale: nu este cazul - terenul amplasamentului proiectului nu este situat în zone cu risc de dezastre naturale;
* riscuri cauzate de schimbările climatice: nu este cazul.

Nu se vor utiliza materiale cu risc pentru om/mediu și titularul de proiect/constructorul va lua măsuri în vederea prevenirii accidentelor.

**2.7  Riscurile pentru sănătatea umană**

În perioada de exploatare, lucrările propuse nu vor genera poluanți ce pot afecta factorul de mediu aer. Rețelele de gaze naturale montate subteran nu afectează calitatea aerului. Căminele de gaze vor fi cu capac carosabil etanș, care va impiedica propagarea mirosurilor neplăcute de la etilul mercaptan conținut în gazul natural, când sunt scăpări accidentale de gaze.

1. **Amplasarea proiectului**

Municipiul Drobeta Turnu-Severin este așezat în partea vestică a Olteniei, coordonatele sale fiind 22°33' longitudine estică și 44°38' latitudine nordică. Orașul este situat pe malul stâng al Dunării, la ieșirea fluviului din defileu, în depresiunea subcarpatică a Topolniței.

Terenul pe care urmează să se amplaseze conductele de distribuție gaze naturale, se prezintă din punct de vedere geomorfologic, plan și orizontal, având stabilitatea asigurată. Caracteristicile geofizice ale terenului nu prezintă o importanță deosebită pentru amplasarea lucrării.

Nivelul apei freatice din zonele de amplasare a conductelor se află mult sub adâncimea de pozare a conductelor de gaze naturale.

Oraşul Drobeta Turnu Severin se încadrează în zonă de intensitate seismică 81, cu o valoare de vârf a acceleraţiei orizontale a terenului ag = 0,24 g şi valoarea perioadei de control (colţ) Tc= 1,6 s, conform SR 11100/93, Cod P100-1/2006.

**3.1 Utilizarea actuală și aprobată a terenurilor**

Conform certificatului de urbanism nr. 582/28.05.2020 emis de Primăria municipiului Drobeta Turnu Severin, funcțiunea actuală a terenului este de stradă și trotuar. Nu se va schimba destinaţia actuală a terenului.

**3.2 Bogăția, disponibilitatea, calitatea și capacitatea de regenerare relative ale resurselor naturale, inclusiv solul, terenurile, apa și biodiversitatea, din zonă și din subteranul acesteia**

Zonele afectate în urma montării conductelor de gaze naturale au ca destinație: asfalt.

Constructorul are obligația de a aduce terenul afectat (inclusiv cel ocupat de culoarul de lucru) la starea pe care acesta a avut-o înainte de începerea execuției lucrărilor.

**3.3 Capacitatea de absorbție a mediului natural, acordându-se o atenție specială următoarelor zone:**

* + 1. zone umede, zone riverane, guri ale râurilor: **nu este cazul.**
		2. zone costiere și mediul marin: **nu este cazul.**
		3. zonele montane și forestiere: **nu este cazul.**
		4. arii naturale protejate de interes național, comunitar, internațional: **nu este cazul.**
		5. zone clasificate sau protejate conform legislației în vigoare: situri Natura 2000 desemnate în conformitate cu legislația privind regimul ariilor naturale protejate, conservarea habitatelor naturale, a florei și faunei sălbatice: **nu este cazul.**
		6. zonele prevăzute de legislația privind aprobarea Planului de amenajare a teritoriului național - Secțiunea a III-a - zone protejate, zonele de protecție instituite conform prevederilor legislației din domeniul apelor, a celei privind caracterul și mărimea zonelor de protecție sanitară și hidrogeologică: **nu este cazul.**
		7. zonele în care au existat deja cazuri de nerespectare a standardelor de calitate a mediului prevăzute de legislația națională și la nivelul Uniunii Europene și relevante pentru proiect sau în care se consideră că există astfel de cazuri**: nu este cazul.**
		8. zonele cu o densitate mare a populației: **nu este cazul**.
		9. peisaje și situri importante din punct de vedere istoric, cultural sau arheologic**: nu este cazul**; conform Listei Naţionale a Monumentelor Istorice actualizată în anul 2015 publicată de Ministerul Culturii în Monitorul Oficial al României partea I, nr. 113 bis/15.II.2016, proiectul nu se suprapune cu situri sau monumente istorice, arheologice şi arhitectonice.
1. **Tipurile și caracteristicile impactului potențial**

Zona poate fi afectată din punct de vedere al factorilor de mediu, în două situații: pe perioada execuției obiectivului și pe perioada exploatării obiectivului.

Cuantificarea amplorii prognozate a impactului a ținut seama de efectele asupra mediului: direct, indirect, secundar și cumulativ; pe termen scurt, mediu și lung; permanent și temporar; pozitiv și negativ.

* 1. **Importanța și extinderea spațială a impactului**

Nesemnificativ, local, în perioada de realizare a lucrărilor.

Se apreciază că populația nu va fi afectată în mod negativ din punct de vedere al calității mediului de activitatea propusă, în schimb va beneficia de avantajele îmbunătățirii infrastructirii și a îmbunătățirii calității vieții. Beneficiarul va avea constant în vedere, indiferent de extinderea estimată a impactului, măsuri pentru evitarea/reducerea potențialelor efecte negative asupra mediului.

Fiind o zonă antropizată, în vecinătatea amplasamentului nu sunt identificate specii sau habitate de interes.

* 1. **Natura impactului**

În timpul execuției lucrărilor aferente acestui proiect, se va genera un impact negativ, direct, dar de scurtă durată asupra factorilor de mediu, în special prin emisiile de pulberi cu conținut variat și a noxelor din funcționarea vehiculelor și utilajelor de construcție, cât și prin acțiunile directe și indirecte asupra terenului.

Pentru perioada de exploatare, ca urmare a obiectivelor propuse în cadrul proiectului, se apreciază că impactul potențial asupra factorilor de mediu este ***nesemnificativ***.

Prin alimentarea cu gaze naturale a populației crește nivelul și gradul de confort prin posibilitatea asigurării agentului termic pentru încălzire precum și a apei calde menajere la nivel local sau centralizat prin utilizarea centralelor termice individuale, la nivel de scară sau de bloc. Deasemenea, prin folosirea gazelor naturale la prepararea hranei se elimină incovenientul folosirii buteliilor cu gaz petrolier lichefiat.

Pentru rețelele de alimentare cu gaze naturale se vor folosi conducte și piese fasonate din PE 100, SDR 11, PN10, care vor dispune de agrement tehnic. La execuție se vor folosi numai materiale care nu afectează mediul și care nu sunt atacate de agenții corozivi din sol.

Se va respecta distanța minima impusă de normativele în vigoare între conducta de gaze montată subteran și alte instalații subterane existente, cabluri electrice, rețele telefonice și rețele de apă.

După execuția lucrărilor, zona drumului precum și întreg cadrul natural va fi readus la starea inițială.

* 1. **Natura transfrontieră a impactului**

Proiectul nu intră sub incidenţa Convenţiei din 25 februarie 1991 privind evaluarea impactului asupra mediului în context transfrontieră, adoptată la Espoo la 25 februarie 1991, ratificată prin Legea nr. 22/2001.

* 1. **Intensitatea şi complexitatea impactului**

În perioada de execuţie a proiectului, intensitatea impactului asupra factorilor de mediu va fi redusă.

* 1. **Probabilitatea impactului**

Posibilitatea de apariție a impactului asupra factorilor de mediu, în perioada de execuție, va avea caracter local. Probabilitatea unui impact semnificativ este redusă. Toate utilajele și echipamentele aferente prezentei investiții vor avea un grad ridicat de performanță care vor îndeplini toate cerințele de mediu aferente.

În perioada de exploatare a proiectului probabilitatea unui impact asupra factorilor de mediu este foarte redusă.

* 1. **Debutul, durata, frecvenţa şi reversibilitatea impactului**

În perioada de execuție și de funcționare, impactul potențial asupra populației și sănătății populației, solului, folosințelor și bunurillor materiale, calității și regimului calitativ al apei, calității aerului și climei, generarea de zgomot și vibrații, peisajului și mediului vizual, interacțiunilor dintre elementele de mediu, prezintă următoarele caracteristici:

***În perioada de execuție***:

* *Durata impactului:* impactul este de durata determinată, pe perioada realizării lucrărilor de construcție;
* *Frecvența impactului:* lucrările de construcție se vor derula într-o etapă compactă a cărei durată este precizată în studiul de fezabilitate;
* *Reversibilitatea impactului:* impactul este reversibil, întrucât, ulterior finalizării lucrărilor de execuție, vor fi efectuate lucrări specifice de redare a amplasamentului la starea inițială, și anume: evacuarea organizării de șantier (utilajele și echipamentele de construcție, depozitele temporare, toaletele ecologice); curățarea terenului de pământ, nisip și trasportarea în zona indicată de către beneficiar; eliminarea deșeurilor generate de angajații de pe șantier și deșeurile de ambalaje rezultate de la materialele de construcții utilizate.

Măsurile întreprinse cu scopul evitării unor situații accidentale vor impiedica producerea unui impact ireversibil asupra factorilor de mediu.

***În perioada de funcționare****:*

* *Durata impactului:* foarte redusă;
* *Frecvența impactului:* accidental;
* *Reversibilitatea impactului:* în condiții de funcționare normală a obiectivului din cadrul investiției propuse, se aprecieaza că nu sunt situații care să determine ireversibilitatea impactului.
	1. **Cumularea impactului cu impactul altor proiecte existente şi/sau aprobate**

Nu s-a constatat un impact cumulativ cu al altor proiecte.

* 1. **Posibilitatea de reducere efectivă a impactului**:

Reducerea impactului asupra mediului se realizează respectând condițiile impuse pentru executarea lucrărilor prevăzute de proiect, ***descrise la punctul IV.***

Aplicarea măsurilor de diminuare a impactului generat de realizarea și funcționarea investiției, împreună cu obligația constructorului și a beneficiarului de a respecta legislația de mediu în vigoare, vor contribui la reducerea oricărui potențial impact asupra mediului.

1. ***În timpul procedurii s-a efectuat, conform procedurii, informarea publicului privind deciziile luate. Nu s-au înregistrat observații/sesizări referitoare la proiectul propus.***
2. **Motivele pe baza cărora s-a stabilit neefectuarea evaluării adecvate:**

Proiectul propus nu intră sub incidenţa art. 28 din O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările şi completările ulterioare.

1. **Motivele pe baza cărora s-a stabilit neefectuarea evaluării impactului asupra corpurilor de apă:**

Proiectul propus nu intră sub incidența prevederilor art. 48 și 54 din Legea apelor nr. 107/1996, cu modificările și completările ulterioare – punct de vedere emis de S.G.A. Mehedinți.

1. **Condițiile de realizare a proiectului** pentru evitarea sau prevenirea eventualelor efecte negative semnificative asupra mediului:

Lucrările se vor desfăşura pe amplasamentul din intravilanul municipiului Drobeta Turnu Severin, respectându-se următoarele prevederi:

* se vor respecta datele şi specificaţiile din documentaţia tehnică precum şi legislaţia de mediu în vigoare;
* se vor respecta măsurile prevăzute prin proiect în vederea diminuării impactului asupra factorilor de mediu;
* beneficiarul răspunde de realizarea corectă a lucrărilor propuse, prezentate în Memoriul de prezentare;
* pământul în exces rezultat din săpături se va transporta la locul desemnat de către beneficiar;
* se vor lua măsuri pentru umectarea prafului din zonele de acces ale șantierului în zilele secetoase și cu temperaturi ridicate, în vederea prevenirii antrenîrii acestuia în atmosferă;
* deșeurile rezultate se vor colecta selectiv, de către o firmă de specialitate cu care beneficiarul are contract de preătari servicii;
* materialele folosite la construcția propriu-zisă sunt materiale de ultimă generație;
* pentru asigurarea igienei, zonele pentru deșeurile menajere se vor amplasa, rezerva și dota corespunzător astfel încat să se impiedice: emisia de mirosuri dezagreabile, prezența insectelor și animalelor, poluarea aerului, apei sau solului, crearea focarelor de infecție;
* respectarea prevederilor SR 10009/2017 privind nivelul de zgomot, respectiv valoarea maximă de 65dB(A);
* măsurile PSI vor fi stabilite de către executantul lucrării conform Normativului de prevenire a incendiilor pe durata executării lucrărilor de construcție;
* gestionarea controlată a deșeurilor rezultate atât pe amplasamentul organizării de șantier, cât și în zona frontului de lucru;
* stabilirea unui program de prevenire și combatere a poluării accidentale - măsuri necesare a fi luate, echipamente de intervenție, dotări și echipamente pentru intervenție în caz de accident;
* după finalizarea lucrărilor se vor evacua toate materialele rămase și zona de desfășurare a lucrărilor va fi curățată și readusă la starea inițialădin punct de vedere al amenajării edilitare.

Aplicarea măsurilor de diminuare a impactului, generat de realizarea investiției, împreună cu obligația constructorului de a respecta legislația de mediu în vigoare, vor contribui la reducerea oricărui potențial impact asupra mediului.

***Prezenta decizie este valabilă pe toată perioada de realizare a proiectului, iar în situația în care intervin elemente noi, necunoscute la data emiterii prezentei decizii, sau se modifică condițiile care au stat la baza emiterii acesteia, titularul proiectului are obligația de a notifica autoritatea competentă emitentă.***

*Orice persoană care face parte din publicul interesat și care se consideră vătămată într-un drept al său ori într-un interes legitim se poate adresa instanței de contencios administrativ competente pentru a ataca, din punct de vedere procedural sau substanțial, actele, deciziile ori omisiunile autorității publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările și completările ulterioare.*

*Se poate adresa instanței de contencios administrativ competente și orice organizație neguvernamentală care îndeplinește condițiile prevăzute la art. 2 din Legea nr. 292/2018 privind evaluarea impactului anumitor proiecte publice și private asupra mediului, considerându-se că acestea sunt vătămate într-un drept al lor sau într-un interes legitim.*

*Actele sau omisiunile autorității publice competente care fac obiectul participării publicului se atacă în instanță odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.*

*Înainte de a se adresa instanței de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice și private asupra mediului au obligația să solicite autorității publice emitente a deciziei prevăzute la art. 21 alin. (3) sau autorității ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoștința publicului a deciziei.*

*Autoritatea publică emitentă are obligația de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.*

*Procedura de soluționare a plângerii prealabile prevăzută la art. 22 alin. (1) este gratuită și trebuie să fie echitabilă, rapidă și corectă.*

*Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice și private asupra mediului și ale Legii nr. 554/2004, cu modificările și completările ulterioare.*

 **p.** **DIRECTOR EXECUTIV,**

 Constantin Viorel VIȘAN

 **Șef Serviciu A.A.A.,**  **Întocmit,**

Dragoș Nicolae TARNIȚĂ Elena VIZDEI